Ifølge charteret har ledere for en verdensomspennende sionisme slått seg sammen med imperialistiske krefter for å iverksette en ustudert plan og strategi for å splitte de arabiske statene, med det resultat at de ikke bekjemper sionismen. På denne måten blir det palestinske folk stående alene. Blant annet nevnes Camp David-avtalen som en avgjørende faktor som førte til at Egypt avsluttet kampen mot sionismen, og videre at bestrebelsene fortsetter for å hindre flere andre land i å delta i kampen. For å motvirke dette, oppfordrer Hamas alle palestinere, arabere og muslimer til å delta i og forene seg om å bekjempe sionismen og Israel. Hamas slår fast at enhver araber og muslim har sin rolle i, og individuell plikt til å delta i kampen mot sionismen og frigjøringen av landområdet. Dette gjelder også kvinner og slaver, selv uten godkjennelse fra sine menn eller herrer.